ผู้ถือหุ้นTHAIขีด30วันทวงคำตอบกลต.
ผู้ถือหุ้นการบินไทยรวม 15 คน ยื่นจดหมายถึง ก.ล.ต. สอบซีจีบอร์ดปลด “ปิยสวัสดิ์” ให้เวลา 30 วัน
4 ก.ค. 2555

ผู้ถือหุ้นการบินไทยรวม 15 คน ยื่นจดหมายถึง ก.ล.ต. สอบซีจีบอร์ดปลด “ปิยสวัสดิ์” ให้เวลา 30 วัน
นายมนต์ชัย ราบรื่นทวีสุข ตัวแทนผู้ถือหุ้นบริษัท การบินไทย (THAI) นำทีมผู้ถือหุ้นทั้งหมด 15 คน มายื่นหนังสือกับสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เมื่อวันที่ 3 ก.ค.ที่ผ่านมา
“ผมตั้งความหวังว่าทาง ก.ล.ต.จะใช้เวลา 30 วัน ในการพิจารณาเรื่องการทำงานและการมีบรรษัทภิบาลของคณะกรรมการการบินไทย เรื่องการเลิกจ้างนายปิยสวัสดิ์ อัมระนันทน์ กรรมการผู้อำนวยการใหญ่” นายมนต์ชัย กล่าว
ด้านนายธวัชชัย พิทยโสภณ ผู้อำนวยการฝ่ายงานเลขาธิการ สำนักงาน ก.ล.ต. เปิดเผยหลังรับหนังสือร้องเรียนจากตัวแทนผู้ถือหุ้นบริษัท การบินไทย ว่า ก.ล.ต.ขอนำหนังสือของผู้ถือหุ้นการบินไทยที่ร้องเรียนไปตรวจสอบในรายละเอียดก่อน จึงยังไม่สามารถกำหนดระยะเวลาในการพิจารณาเรื่องดังกล่าวได้ชัดเจน
อย่างไรก็ตาม นับตั้งแต่มีข่าวและเป็นที่วิพากษ์วิจารณ์กันมากเรื่องการปลดนายปิยสวัสดิ์โดยมิชอบ และเกรงว่าอาจจะส่งผลกระทบต่อผลประกอบการและผู้ถือนั้น นายธวัชชัย กล่าวว่า ก.ล.ต.ไม่เคยตรวจสอบกรณีการปลดนายปิยสวัสดิ์มาก่อน เนื่องจากเป็นการพิพาทเรื่องสัญญาว่าจ้างและเรื่องกฎหมายคุ้มครองแรงงาน ซึ่งนอกเหนืออำนาจ ก.ล.ต.ที่จะพิจารณา
ทั้งนี้ กฎเกณฑ์ที่เกี่ยวกับกรรมการและผู้บริหารบริษัทจดทะเบียนในกฎหมายหลักทรัพย์เป็นเรื่องที่เกี่ยวข้องกับ ก.ล.ต. แต่ใช่ว่าทุกเรื่องที่เกี่ยวข้องกับกรรมการและผู้บริหารจะเข้าข่ายในอำนาจหน้าที่ของ ก.ล.ต.ทุกเรื่อง 
“เมื่อมีข้อร้องเรียน ก.ล.ต.ก็จะรับเรื่องไปตรวจสอบตามปกติ ว่าเข้าข่ายอำนาจในการตรวจสอบของ ก.ล.ต.หรือไม่ หรือถ้าเข้าข่ายมีผลขัดแย้งเกี่ยวกับคดีทางแพ่งหรือไม่ หรือผิดกฎหมายที่ส่งผลต่อความเสียหายให้กับบริษัทหรือไม่” นายธวัชชัย กล่าว
อย่างไรก็ดี บทกฎหมายที่เกี่ยวข้องตาม พ.ร.บ.อาจจะเกี่ยวข้องในมาตรา 89/7 ที่เกี่ยวกับความโปร่งใสการทำหน้าที่ของกรรมการและผู้บริหารที่ต้องทำงานซื่อสัตย์ สุจริต และรักษาผลประโยชน์ของผู้ถือหุ้น